title: A BIZOTTSÁG (EU) .../... FELHATALMAZÁSON ALAPULÓ IRÁNYELVE a 2011/65/EU európai parlamenti és tanácsi irányelv III. mellékletének a higany általános világítási célra szolgáló, két végén fejelt lineáris fénycsövekben való felhasználására vonatkozó mentesség tekintetében a tudományos és műszaki fejlődéshez történő hozzáigazítás céljából történő módosításáról

text:
               INDOKOLÁS

               1.A FELHATALMAZÁSON ALAPULÓ JOGI AKTUS HÁTTERE

               Ez a felhatalmazáson alapuló bizottsági irányelv a műszaki és tudományos fejlődéshez való hozzáigazítás céljából módosítja az egyes veszélyes anyagok elektromos és elektronikus berendezésekben való alkalmazásának korlátozásáról szóló 2011/65/EU európai parlamenti és tanácsi irányelv (átdolgozás)
                  1
                (a továbbiakban: RoHS-irányelv) III. mellékletét. A módosítás az általános világítási célra szolgáló, két végén fejelt lineáris fénycsövekben higanyt tartalmazó meghatározott alkalmazásokra vonatkozó mentességet érinti.

               A RoHS-irányelv a 4. cikkben meghatározottak szerint korlátozza egyes veszélyes anyagok elektromos és elektronikus berendezésekben való alkalmazását. Jelenleg tíz anyag van korlátozva és felsorolva az irányelv II. mellékletében: az ólom, a higany, a kadmium, a hat vegyértékű króm, a polibrómozott bifenilek (PBB), a polibrómozott difenil-éterek (PBDE), a bisz(2-etilhexil)-ftalát (DEHP), a benzil-butil-ftalát (BBP), a dibutil-ftalát (DBP) és a diizobutil-ftalát (DIBP). A III. és IV. melléklet ismerteti azokat az elektromos és elektronikus berendezéseket, amelyek különleges alkalmazásokra vonatkoznak, és mentességet élveznek az irányelv 4. cikkének (1) bekezdésében az anyagokra vonatkozóan előírt korlátozások alól.

               Az irányelv 5. cikke rendelkezik a III. és a IV. melléklet tudományos és műszaki fejlődéshez való hozzáigazításáról, amely magában foglalhatja a mentességek megadását, megújítását vagy visszavonását. Az 5. cikk (1) bekezdésének a) pontja értelmében a III. és a IV. mellékletbe csak akkor vehetők fel további mentességek, ha ez nem gyengíti az 1907/2006/EK rendelet (REACH)
                  2
                által a környezet és az egészség tekintetében biztosított védelmet, és ha az alábbi feltételek bármelyike teljesül: i. tudományos szempontból vagy műszakilag nem kivitelezhető az anyagok kivonása vagy helyettesítése a tervezés módosításával, illetve olyan anyagok vagy alkatrészek használatával, amelyekhez nem szükségesek a II. mellékletben felsorolt anyagok; ii. nincs biztosítva a helyettesítő anyagok megbízhatósága; iii. az anyag helyettesítése által okozott összes káros környezeti, egészségügyi és fogyasztók biztonságát érintő hatás várhatóan meghaladja az így elért összes környezeti, egészségügyi és fogyasztók biztonságát érintő előnyt.

               A mentességekről és azok időtartamáról szóló határozatoknak figyelembe kell továbbá venniük a helyettesítő anyagok rendelkezésre állását és a helyettesítés társadalmi-gazdasági hatását; A mentességek időtartamára vonatkozó határozatok meghozatala során szem előtt kell tartani az innovációra gyakorolt minden lehetséges hatást. A mentesség átfogó hatásait adott esetben életciklus-szemléletet alkalmazva kell értékelni.

               Az 5. cikk (1) bekezdése azt is kimondja, hogy a Bizottságnak egyedi, felhatalmazáson alapuló jogi aktusokat kell elfogadnia annak érdekében, hogy a III. és IV. mellékletben található jegyzékekbe felvegye vagy adott esetben onnan törölje az elektromos és elektronikus berendezések anyagait és alkatrészeit. Az 5. cikk (3) bekezdése és az V. melléklet állapítja meg a mentességre vonatkozó kérelmek benyújtási eljárását.

               2.AZ AKTUS ELFOGADÁSÁT MEGELŐZŐ KONZULTÁCIÓK

               A Bizottsághoz kérelem
                  3
                érkezett a gazdasági szereplőktől a RoHS-irányelv 5. cikkének (3) bekezdése és V. melléklete szerinti mentességek megadására vagy megújítására vonatkozóan.

               A III. melléklet jelenlegi 2. a) (1)–(5) mentességi bejegyzései lehetővé teszik a higany általános világítási célra szolgáló, két végén fejelt lineáris fénycsövekben való használatát úgy, hogy a megengedett mennyisége ne haladja meg a következő értékeket (lámpánként):

               2. a) (1) Normál élettartamú háromsávos foszfor fénycső 9 mm alatti csőátmérővel (pl. T2): 4 mg;

               2. a) (2) Normál élettartamú háromsávos foszfor fénycső legalább 9 mm-es, legfeljebb 17 mm-es csőátmérővel (pl. T5): 3 mg;

               2. a) (3) Normál élettartamú háromsávos foszfor fénycső 17 mm-nél nagyobb, de legfeljebb 28 mm-es csőátmérővel (pl. T8): 3,5 mg;

               2. a) (4) Normál élettartamú háromsávos foszfor fénycső 28 mm-nél nagyobb csőátmérővel (pl. T12): 3,5 mg;

               2. a) (5) Hosszú (legalább 25 000 óra) élettartamú háromsávos foszfor fénycső: 5 mg.

               A Bizottsághoz 2014 decemberében és 2015 januárjában két kérelem érkezett e mentesség megújítására. Az egyik kérelmet 2020 januárjában további információkkal megújították. A kérelmezők lényegében azt állították, hogy a szóban forgó alkalmazások tekintetében nem állnak rendelkezésre helyettesítő anyagok. Az egyik kérelmező azt állította, hogy bár az uniós piacon egyre több higanymentes fénykibocsátó dióda (LED) áll rendelkezésre, ezek nem mindig szolgálnak teljes mértékben kompatibilis helyettesítőként az LFL-lámpák széles választéka tekintetében a fogyasztók és a professzionális végfelhasználók számára
                  4
               . A másik kérelmező hasonlóan érvelt
                  5
               .

               A RoHS-irányelv követelményeivel (az 5. cikk (5) bekezdésének második albekezdése) összhangban a mentesség mindaddig érvényben marad, amíg a Bizottság határozatot nem hoz a megújítás iránti kérelemről.

               A mentesség megújítására irányuló kérelmek értékelése céljából a Bizottság 2015 júniusában az előírt műszaki és tudományos értékelés elvégzését célzó – és az érdekelt felekkel folytatott nyolchetes online konzultációt
                  6
                is magában foglaló – tanulmányt
                  7
                indított, amely 2016-ban zárult le. A széles körű technikai és tudományos adatokat és észrevételeket értékelő, a vizsgálati jelentésben dokumentált tanulmányt követően a Bizottság két kiegészítő tanulmányt/frissítést végzett, melyekbe az érdekelt feleket is bevonta. A 2019-ben közzétett tanulmány
                  8
                a társadalmi-gazdasági értékelésre és a helyettesítő anyagok rendelkezésre állására összpontosított, míg a friss adatokon és modellezésen alapuló frissítésre
                  9
                2020-ban került sor. A Bizottság közzétette a tanulmányról és a társadalmi-gazdasági értékelés aktualizált változatairól szóló végleges jelentéseket
                  10
               , az érdekelt feleket értesítették.

               A Bizottság a 2016. szeptember 1-jei, a 2018. október 29-i és a 2019. október 21-i szakértői ülésen konzultált a RoHS-irányelv szerinti felhatalmazáson alapuló jogi aktusokkal foglalkozó tagállami szakértői csoporttal. 2020 júliusában a Bizottság írásbeli konzultáció keretében tájékoztatta a tagállami szakértői csoportot a 2020. évi társadalmi-gazdasági aktualizálásról, és összegyűjtötte a javasolt intézkedésekkel kapcsolatos tagállami álláspontokat. A Bizottság továbbá megtett minden, az 5. cikk (3)–(7) bekezdése
                  11
                szerinti kötelező eljárási lépést az anyagokra vonatkozó korlátozás alóli mentességekkel kapcsolatban. A Tanács és az Európai Parlament valamennyi intézkedésről értesítést kapott.

               Az alátámasztó tanulmány a következő műszaki információkat és értékeléseket emelte ki:

               ·A 2015–2016-os tanulmány arra a következtetésre jutott, hogy megbízható higanymentes helyettesítő anyagok állnak rendelkezésre az Európai Unió piacán. A tanulmány bőséges bizonyítékkal szolgált arra vonatkozóan, hogy a mentesség hatálya alá tartozó lámpakategóriákban a higany helyettesítése tudományosan és műszakilag kivitelezhető.

               ·A tanulmány 2019-es és 2020-as aktualizálása a helyettesítő anyagok rendelkezésre állására és a helyettesítés társadalmi-gazdasági hatására összpontosítottak. Az aktualizálás során feltárták, hogy a helyettesítés összköltsége nagyban függ a piacon helyettesítő eszközként rendelkezésre álló lámpák piaci részesedésétől, és hogy a helyettesítési költségeket viszonylag gyorsan ellensúlyozzák a kapcsolódó energiamegtakarításból származó előnyök. A 2020. évi társadalmi-gazdasági értékelés azt mutatta, hogy az értékelés tárgyát képező lámpakategóriákban a higany LED-es alternatívákkal való helyettesítése összességében 2882 kg higany uniós piacon való forgalomba hozatalát előzné meg
                  12
               . Összességében az elektronikus hulladéknak az egyes lámpakategóriák lámpáinak átkábelezéséből és lecseréléséből adódó idő előtti keletkezését ellensúlyozná egyrészt a higany jövőbeli használatának elkerülése, másrészt pedig jelentős energiamegtakarítás
                  13
               . Végezetül a tudományos és műszaki értékelések – beleértve az érdekelt felekkel folytatott konzultációkat is – azt mutatták, hogy a 2. a) (1)–(5) mentesség tekintetében már a mentességi kritériumok egyike sem teljesül. A helyettesítő anyagok rendelkezésre állását továbbá dokumentálták, és a helyettesítés társadalmi-gazdasági hatásán alapuló számítások összességében megtakarításokat, valamint környezeti, egészségügyi és fogyasztói biztonsági előnyöket eredményeztek.

               Végezetül a tudományos és műszaki értékelések – beleértve az érdekelt felekkel folytatott konzultációkat is – azt mutatták, hogy a 2. a) (1)–(5) mentesség tekintetében már a mentességi kritériumok egyike sem teljesül. A helyettesítő anyagok rendelkezésre állását dokumentálták, és a helyettesítés társadalmi-gazdasági hatásán alapuló számítások összességében megtakarításokat, valamint környezeti, egészségügyi és fogyasztói biztonsági előnyöket eredményeztek.

               A minőségi jogalkotásra vonatkozó iránymutatásokkal összhangban a felhatalmazáson alapuló irányelv tervezete négy héten keresztül nyilvánosan elérhető volt véleménynyilvánítás céljából a minőségi jogalkotási portálon. A jogi aktus tervezetéről folytatott konzultáció során 23 hozzászólás érkezett. A felvetett kérdéseket megvizsgálták, és nem tartották szükségesnek a tervezet módosítását.

               3.A FELHATALMAZÁSON ALAPULÓ JOGI AKTUS JOGI ELEMEI

               Az 5. cikk (1) bekezdése alapján a felhatalmazáson alapuló irányelv visszavonja a 2011/65/EU irányelv III. mellékletében a higany meghatározott alkalmazásokban való felhasználására vonatkozó 2. a) (1)–(5) bejegyzést.

               A Bizottság az alátámasztó tanulmányok és konzultációk alapján arra a következtetésre jutott, hogy a mentesség iránti kérelem megfelel a RoHS-irányelv 5. cikke (1) bekezdésének a) pontjában meghatározott egyik kritériumnak sem, ami indokolná a mentesség meghosszabbítását: a higany az e mentesség hatálya alá tartozó lámpakategóriákban megbízható helyettesítő anyagokkal helyettesíthető, a helyettesítés tudományosan és műszakilag kivitelezhető, és bizonyított, hogy a környezeti, egészségügyi és fogyasztói biztonsági hatásokra gyakorolt teljes hatása jelentősen meghaladja a negatív hatásokat. A helyettesítés nemcsak jelentős mennyiségű higanynak az EU piacán való forgalomba kerülését előzné meg, hanem energiamegtakarítást is eredményezne, és ösztönözné az innovációt
                  14
               . Ez az értékelés a legújabb műszaki és tudományos bizonyítékokon, valamint a fent említett alátámasztó tanulmányokban szereplő naprakész piaci információkon alapul. Összefoglalva a mentesség feltételei már nem teljesülnek, és a 2. a) (1)–(5) bejegyzést az 5. cikk (1) bekezdésének b) pontjával összhangban törölni kell.

               E mentesség lejárati időpontját a RoHS-irányelv 5. cikkének (6) bekezdésével összhangban határozták meg, amely előírja, hogy a mentesség visszavonása esetén a mentesség legkorábban a visszavonásra vonatkozó határozat időpontjától számított 12 hónap, de legkésőbb 18 hónap elteltével jár le. A 2. a) (1), (4) és (5) bejegyzés szerinti mentesség esetében nincsenek olyan konkrét elemek, amelyek indokolnák a legkorábbi, a határozat keltétől számított 12 hónapnál hosszabb határidő megállapítását. A 2. a) (2) („T5 LFL lámpák”) és (3) („T8 LFL lámpák”) bejegyzés szerinti mentességek esetében azonban javasolt 18 hónapos átmeneti időszakot megállapítani. Ez a maximális átmeneti időszak egy olyan határozat esetében, amely a RoHS-kritériumok szerinti értékelés alapján von vissza mentességet, és teljes mértékben figyelembe veszi a helyettesítő anyagok korlátozottabb rendelkezésre állását és a helyettesítés társadalmi-gazdasági hatását. A maximális átmeneti időszak biztosítása azt is tükrözi, hogy ez a mentesség nagy számú lámpára vonatkozik, és elegendő időt biztosít a szükséges intézkedések megtételére az olyan új, higanyt tartalmazó lámpák esetében, amelyek a mentesség lejárata után nem hozhatók forgalomba az EU piacán.

               A jogi eszköz egy felhatalmazáson alapuló irányelv, amely összhangban van a felhatalmazó jogi aktussal, a 2011/65/EU irányelvvel, különösen annak 5. cikke (1) bekezdésében és 20. cikkében foglalt felhatalmazással. A RoHS-irányelv alóli mentességekre vonatkozó, felhatalmazáson alapuló irányelvekkel kapcsolatos általános gyakorlattal összhangban a rendelet a hatálybalépéstől számított hat hónapos időkeretet határoz meg.

               A felhatalmazáson alapuló irányelv célja hozzájárulni az emberi egészség és a környezet védeleméhez, továbbá összehangolni egymással az elektromos és elektronikus berendezések területén a belső piac működésének biztosítására vonatkozó rendelkezéseket azáltal, hogy visszavonja az egyébként tiltott anyagok meghatározott alkalmazásokra való használatára vonatkozó mentességet a RoHS-irányelv rendelkezéseivel és feltételeivel összhangban, valamint az abban meghatározott, a III. és a IV. melléklet tudományos és műszaki fejlődéshez történő hozzáigazítását szolgáló eljárásnak megfelelően.

               A felhatalmazáson alapuló irányelv nincs hatással az uniós költségvetésre.

               A BIZOTTSÁG (EU) .../... FELHATALMAZÁSON ALAPULÓ IRÁNYELVE

               (2021.12.16.)

               a 2011/65/EU európai parlamenti és tanácsi irányelv III. mellékletének a higany általános világítási célra szolgáló, két végén fejelt lineáris fénycsövekben való felhasználására vonatkozó mentesség tekintetében a tudományos és műszaki fejlődéshez történő hozzáigazítás céljából történő módosításáról

               (EGT-vonatkozású szöveg)

               AZ EURÓPAI BIZOTTSÁG,

               tekintettel az Európai Unió működéséről szóló szerződésre,

               tekintettel az egyes veszélyes anyagok elektromos és elektronikus berendezésekben való alkalmazásának korlátozásáról szóló, 2011. június 8-i 2011/65/EU európai parlamenti és tanácsi irányelvre
                  15
                és különösen annak 5. cikke (1) bekezdésének b) pontjára,

               mivel:

               (1)A 2011/65/EU irányelv előírja a tagállamok számára annak biztosítását, hogy a forgalomba hozott elektromos és elektronikus berendezések ne tartalmazzák az irányelv II. mellékletében felsorolt veszélyes anyagokat. Ez a korlátozás azonban nem vonatkozik az említett irányelv III. mellékletében felsorolt egyes, mentességben részesülő alkalmazásokra.

               (2)A 2011/65/EU irányelv hatálya alá tartozó elektromos és elektronikus berendezések kategóriáit az említett irányelv I. melléklete sorolja fel.

               (3)A higany a 2011/65/EU irányelv II. mellékletében felsorolt korlátozott anyag.

               (4)A 2010/571/EU határozattal
                  16
                a Bizottság többek között mentességet (a továbbiakban: mentesség) biztosított az általános világítási célra szolgáló, két végén fejelt lineáris fénycsövekben használt higanyra (a továbbiakban: mentesség), amely jelenleg a 2011/65/EU irányelv III. mellékletében 2. a) (1), 2. a) (2), 2. a) (3), 2. a) (4) és 2. a) (5) mentességként szerepel. A mentesség az említett irányelv 5. cikke (2) bekezdése második albekezdése a) pontjának megfelelően 2016. július 21-én lejárt volna.

               (5)A higanyt az általános világítási célra szolgáló, két végén fejelt lineáris fénycsövekben ultraibolya fény előállítására használják, amelyet azután a lámpa fluoreszcens bevonata látható fénnyé alakít.

               (6)A Bizottsághoz 2014. december 19-én és 2015. január 15-én, a 2011/65/EU irányelv 5. cikkének (5) bekezdésében megállapított határidőn belül két kérelem érkezett a mentesség megújítására (a továbbiakban: megújítási kérelmek), amelyek közül az egyiket 2020. január 20-án aktualizálták és megújították. A 2011/65/EU irányelv 5. cikke (5) bekezdésének második albekezdésével összhangban a mentesség mindaddig érvényben marad, amíg a megújítási kérelemről határozatot nem fogadnak el.

               (7)A megújítási kérelmek értékelése, amely figyelembe vette a helyettesítő anyagok rendelkezésre állását és a helyettesítés társadalmi-gazdasági hatását, arra a következtetésre jutott, hogy a mentesség hatálya alá tartozó lámpatípusok higanymentes helyettesítő anyagai kellően megbízhatóvá váltak, és hogy e lámpák higanytartalmának helyettesítése tudományosan és műszakilag kivitelezhető. Az értékelés továbbá arra a következtetésre jutott, hogy a helyettesítés előnyei egyértelműen meghaladnák a negatív hatásokat.

               (8)A megújítási kérelmek értékelése keretében a 2011/65/EU irányelv 5. cikkének (7) bekezdésével összhangban sor került az érdekelt felekkel folytatott konzultációkra. A konzultációk során beérkezett észrevételek nyilvánosan hozzáférhetők egy erre a célra létrehozott honlapon.

               (9)Mivel a 2011/65/EU irányelv 5. cikke (1) bekezdésének a) pontjában meghatározott feltételek már nem teljesülnek, a megújítási kérelmet el kell utasítani. E mentesség lejárati idejét a 2011/65/EU irányelv 5. cikkének (6) bekezdésével összhangban kell megállapítani.

               (10)A 2011/65/EU irányelvet ezért ennek megfelelően módosítani kell,

               ELFOGADTA EZT AZ IRÁNYELVET:

               1. cikk

               A 2011/65/EU irányelv III. melléklete ezen irányelv mellékletének megfelelően módosul.

               2. cikk

               (1)A tagállamok legkésőbb [az ezen irányelv hatálybalépését követő hatodik hónap utolsó napja]-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét haladéktalanul megküldik a Bizottság számára.

               Ezeket a rendelkezéseket [az ezen irányelv hatálybalépését követő hatodik hónap utolsó napja + 1 nap]-tól/-től alkalmazzák.

               A tagállamok által elfogadott rendelkezéseknek hivatkozniuk kell erre az irányelvre, vagy hivatalos kihirdetésük alkalmával ilyen hivatkozással együtt kell megjelenniük. A hivatkozás módját a tagállamok határozzák meg.

               (2)A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.

               3. cikk

               Ez az irányelv az Európai Unió Hivatalos Lapjában való kihirdetését követő huszadik napon lép hatályba.

               4. cikk

               Ennek az irányelvnek a tagállamok a címzettjei.

               Kelt Brüsszelben, -án/-én. 2021.12.16.

                     a Bizottság részéről

                     elnök
                     Ursula VON DER LEYEN

                     (1)

                        HL L 174., 2011.7.1., 88. o.

                     (2)

                        HL L 396., 2006.12.30., 1. o.

                     (3)

                        Ezek listája az alábbi internetcímen érhető el:
                  https://ec.europa.eu/environment/waste/rohs_eee/adaptation_en.htm
                  .

                     (4)

                        https://rohs.exemptions.oeko.info/fileadmin/user_upload/RoHS_Pack_9/Exemption_2_a__15_/
                     Lighting_Europe/2a1_LE_RoHS_Exemption__Req_Final.pdf

                     (5)

                        https://rohs.exemptions.oeko.info/fileadmin/user_upload/RoHS_Pack_9/Exemption_2_a__15_/
                     NARVA/01_02_a__2b3_4a.pdf

                     (6)

                        A konzultáció időtartama: 2015. augusztus 21-től 2015 október 16-ig,
                  https://rohs.exemptions.oeko.info
                  .

                     (7)

                        A tanulmányról szóló zárójelentés a következő címen érhető el:
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (8)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf

                     (9)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , starting on page 92.

                     (10)

                     https://ec.europa.eu/environment/waste/rohs_eee/studies_rohs1_en.htm
                     .

                     (11)

                        A szükséges adminisztratív lépések listája megtalálható a
                  Bizottság honlapján
                  . Az eljárás aktuális állása minden egyes felhatalmazáson alapuló jogiaktus-tervezet esetében megtekinthető a felhatalmazáson alapuló jogi aktusok intézményközi nyilvántartásában a következő címen:
                  https://webgate.ec.europa.eu/regdel/#/home
                  .

                     (12)

                        A 2020. évi társadalmi-gazdasági értékelés aktualizált változata magában foglalta a beépített vezérlőegység nélküli kompakt fluoreszkáló fényforrásokat (CFLni), valamint a 9–17 mm (pl. T5) és a 17–28 mm csőátmérőjű (pl. T8) lineáris fénycsöveket.

                     (13)

                        Ugyanaz.

                     (14)

                        A rendelet hatálya alá tartozó termékeket a fényforrások és különálló vezérlőegységek környezettudatos tervezésére vonatkozó követelmények megállapításáról szóló, 2019. október 1-jei (EU) 2019/2020 bizottsági rendelet is szabályozza, amely 2021. szeptember 1-jétől alkalmazandó. A 2011/65/EU irányelvtől eltérően a környezettudatos tervezésről szóló jogszabály nem korlátozza a termékekben található anyagokat, hanem energiahatékonysági követelményekhez köti a termékek forgalomba hozatalát. A beépített vezérlőegységekkel ellátott kompakt fénycsöveket (CFLi) 2021. szeptember 1-jétől ténylegesen nem hozzák forgalomba, mivel nem felelnek meg ezeknek az energiahatékonysági követelményeknek. Az (EU) 2019/2020 bizottsági rendelet a fényforrások életciklusának jelentős környezeti tényezőjeként határozza meg a higanytartalmat, de elismeri, hogy a veszélyes anyagok, köztük a higany fényforrásokban való használatát a 2011/65/EU irányelv szabályozza.

                     (15)

                        HL L 174., 2011.7.1., 88. o.

                     (16)

                        A Bizottság 2010/571/EU határozata (2010. szeptember 24.) a 2002/95/EK európai parlamenti és tanácsi irányelv mellékletének a tudományos és műszaki fejlődéshez való hozzáigazítás céljából, az ólom, a higany, a kadmium, a hat vegyértékű króm, a polibrómozott bifenilek és a polibrómozott difenil-éterek alkalmazásaira vonatkozó mentességek tekintetében történő módosításáról (HL L 251., 2010.9.25., 28. o.).

    ---documentbreak---

               MELLÉKLET

               A 2011/65/EU irányelv III. mellékletében a 2. a), 2. a) (1), 2. a) (2), 2. a) (3), 2. a) (4) és 2. a) (5) bejegyzés helyébe a következő szöveg lép:

                        Mentesség

                        Az alkalmazás köre és határnapja

                        „2. a)

                        Két végén fejelt, általános világítási célra szolgáló fénycsövekben használt higany, amelynek megengedett mennyisége (fénycsövenként):

                        2. a) (1)

                        Normál élettartamú háromsávos foszfor fénycső 9 mm alatti csőátmérővel (pl. T2): 4 mg

                        [Kiadóhivatal: a felhatalmazáson alapuló irányelv Hivatalos Lapban való kihirdetését 12 hónappal követő dátum]-án/-én lejár;

                        2. a) (2)

                        Normál élettartamú háromsávos foszfor fénycső legalább 9 mm-es, legfeljebb 17 mm-es csőátmérővel (pl. T5): 3 mg

                        [Kiadóhivatal: a felhatalmazáson alapuló irányelv Hivatalos Lapban való kihirdetését 18 hónappal követő dátum]-án/-én lejár;

                        2. a) (3)

                        Normál élettartamú háromsávos foszfor fénycső 17 mm-nél nagyobb, de legfeljebb 28 mm-es csőátmérővel (pl. T8): 3,5 mg

                        [Kiadóhivatal: a felhatalmazáson alapuló irányelv elfogadásától számított 18 hónap]-án/-én lejár.

                        2. a) (4)

                        Normál élettartamú háromsávos foszfor fénycső 28 mm-nél nagyobb csőátmérővel (pl. T12): 3,5 mg

                        [Kiadóhivatal: a felhatalmazáson alapuló irányelv Hivatalos Lapban való kihirdetését 12 hónappal követő dátum]-án/-én lejár;

                        2. a) (5)

                        Hosszú (legalább 25 000 óra) élettartamú háromsávos foszfor fénycső: 5 mg.

                        [Kiadóhivatal: a felhatalmazáson alapuló irányelv Hivatalos Lapban való kihirdetését 12 hónappal követő dátum]-án/-én lejár.”


title: A BIZOTTSÁG (EU) .../... FELHATALMAZÁSON ALAPULÓ IRÁNYELVE a 2011/65/EU európai parlamenti és tanácsi irányelv IV. mellékletének a tudományos és műszaki fejlődéshez történő hozzáigazítás céljából, az ólom bizmut-stroncium-kalcium-réz-oxid szupravezető kábelekben és huzalokban, valamint ezek elektromos csatlakozásaiban való használatára vonatkozó mentesség tekintetében történő módosításáról

text:
               INDOKOLÁS

               1.A FELHATALMAZÁSON ALAPULÓ JOGI AKTUS HÁTTERE

               Ez a felhatalmazáson alapuló bizottsági irányelv a műszaki és tudományos fejlődéshez való hozzáigazítás céljából egy, ólmot tartalmazó meghatározott alkalmazásokra vonatkozó mentesség tekintetében módosítja az egyes veszélyes anyagok elektromos és elektronikus berendezésekben való alkalmazásának korlátozásáról szóló 2011/65/EU európai parlamenti és tanácsi irányelv
                  1
                (a továbbiakban: az RoHS-irányelv) IV. mellékletét.

               Az RoHS-irányelv 4. cikke egyes veszélyes anyagok elektromos és elektronikus berendezésekben való alkalmazásának korlátozásáról rendelkezik. A korlátozás jelenleg a következő tíz, az irányelv II. mellékletében felsorolt anyagra terjed ki: ólom, higany, kadmium, hat vegyértékű króm, polibrómozott bifenilek (PBB), polibrómozott difenil-éterek (PBDE), bisz(2-etilhexil)-ftalát (DEHP), benzil-butil-ftalát (BBP), dibutil-ftalát (DBP) és diizobutil-ftalát (DIBP).

               Az RoHS-irányelv III. és IV. melléklete ismerteti az elektromos és elektronikus berendezések azon anyagait és alkatrészeit, amelyek bizonyos alkalmazásokban mentességet élveznek a szóban forgó irányelv 4. cikkének (1) bekezdésében az anyagokra vonatkozóan előírt korlátozások alól. Az 5. cikk rendelkezik a III. és a IV. mellékletnek a tudományos és műszaki fejlődéshez való hozzáigazításáról (a mentességek megadása, megújítása, illetve visszavonása tekintetében). Az 5. cikk (1) bekezdésének a) pontja értelmében a III. és a IV. mellékletbe csak akkor vehetők fel további mentességek, ha ez nem gyengíti az 1907/2006/EK rendelet (REACH)
                  2
                által a környezet és az egészség tekintetében biztosított védelmet, és ha az alábbi feltételek bármelyike teljesül:

               –tudományos szempontból vagy műszakilag nem kivitelezhető az anyagok kivonása vagy helyettesítése a tervezés módosításával, illetve olyan anyagok vagy alkatrészek használatával, amelyekhez nem szükségesek a II. mellékletben felsorolt anyagok;

               –nincs biztosítva a helyettesítő anyagok megbízhatósága;

               –a helyettesítés által okozott összes káros környezeti, egészségügyi és a fogyasztók biztonságát érintő hatás várhatóan meghaladja az így elérhető környezeti, egészségügyi és a fogyasztók biztonságát érintő előnyöket.

               A mentességekre és azok időtartamára vonatkozó döntések meghozatalánál figyelembe kell venni a helyettesítő anyagok rendelkezésre állását és a helyettesítés társadalmi-gazdasági hatását. A mentességek időtartamára vonatkozó döntések meghozatala során szem előtt kell tartani az innovációra gyakorolt minden lehetséges hatást. A mentesség átfogó hatását adott esetben életciklus-szemléletet alkalmazva kell vizsgálni.

               Az RoHS-irányelv 5. cikkének (1) bekezdése szerint a Bizottság az irányelv 20. cikkével összhangban, felhatalmazáson alapuló egyedi jogi aktusok útján rendelkezik az adott alkalmazású elektromos és elektronikus berendezések anyagainak és alkatrészeinek a III. és a IV. mellékletben található jegyzékekbe történő felvételéről. Az 5. cikk (3) bekezdése és az V. melléklet állapítja meg a mentességre vonatkozó kérelmek benyújtási eljárását.

               2.AZ AKTUS ELFOGADÁSÁT MEGELŐZŐ KONZULTÁCIÓK

               A Bizottsághoz számos, a RoHS-irányelv 5. cikkének (3) bekezdésével és V. mellékletével összhangban benyújtott, mentesség megadására vagy megújítására vonatkozó kérelem érkezik a gazdasági szereplőktől
                  3
               .

               2019. március 25-én egy új bejegyzésnek az RoHS-irányelv IV. mellékletébe való felvétele iránti kérelem érkezett a Bizottsághoz. A kérelmezett mentesség az ólom meghatározott eszközökben található szupravezető anyagokban és az ezekhez kapcsolódó elektromos csatlakozásokban való alkalmazására vonatkozik.

               2019 augusztusában a Bizottság átfogó vizsgálatot
                  4
                indított a szóban forgó új mentesség alkalmazásának áttekintése és az előírt műszaki és tudományos értékelés elvégzése céljából. A vizsgálat, amelynek részér képezte egy nyolchetes nyilvános konzultáció is, 2020 júliusában zárult le. A nyilvános konzultációra vonatkozó információk felkerültek a projekt weboldalára
                  5
               , noha a konzultáció során nem érkeztek visszajelzések.

               2021. február 23-án a Bizottság konzultált az RoHS-irányelv szerinti felhatalmazáson alapuló jogi aktusokkal foglalkozó tagállami szakértői csoporttal. A szakértők egy része egyetértett a benyújtott tervezetekkel, míg sokuk nem tett észrevételt. A Bizottság megtett minden, az 5. cikk (3)–(7) bekezdése szerinti kötelező eljárási lépést
                  6
                az anyagokra vonatkozó korlátozás alóli mentességekkel kapcsolatban, és az összes ezirányú tevékenységről tájékoztatta a Tanácsot és az Európai Parlamentet.

               A műszaki és tudományos értékelésről készült jelentés a következőket emelte ki:

               ·Az ólom hozzáadható bizmut-stroncium-kalcium-réz-oxid anyaghoz (ólommal dópolt BSCCO). Az anyag felhasználható szupravezető alkatrészekben, többek között az orvostechnikai eszközök vagy (ipari) felügyeleti és vezérlő eszközök – például mágneses rezonanciás képalkotó (MRI-) eszközök vagy mágneses magrezonancia (NMR-) spektrométerek – elektromágneses áramköreinek kialakításánál alkalmazott kábelekben és huzalokban. A szóban forgó szupravezető alkatrészeket ón-ólom forraszanyag köti össze.

               ·Az ólom BSCCO-hoz való hozzáadása olyan műszaki és funkcionális előnyökkel jár, amelyek ólom használata nélkül nem érhetők el; ilyen előny például az erősebb mágneses tér és a magasabb kritikus hőmérséklet.

               ·A csatlakozások esetében az ón-ólom forraszanyagnak nincs olyan alternatívája, amely ugyanolyan megbízható tulajdonságokkal rendelkezne (megfelelő alakíthatóság és kis elektromos ellenállás alacsony hőmérsékleten).

               ·Az ólom kivonása vagy helyettesítése tudományos és műszaki szempontból nem kivitelezhető teljesítményvesztés nélkül. A szupravezető anyagokban és a kapcsolódó forraszanyagokban használt ólmot tudományos, illetve műszaki szempontból jelenleg nem észszerű elhagyni vagy más anyaggal helyettesíteni, és nincs kilátás arra, hogy ez a helyzet a belátható jövőn belül megváltozna.

               ·A műszaki és funkcionális előnyökből eredően nagyobb felbontású képek használhatók az orvosi diagnosztikában, illetve a kutatás és az innováció terén, és megbízhatóbbá válik a mágneses magrezonanciás, illetve a mágneses rezonanciás képalkotó eszközök működése. A forgalomba hozott ólom összmennyisége várhatóan évi 15,5 kg körül alakul.

               ·Az ólommal dópolt BSCCO-t valószínűleg nagyobb mágneses térerősségek létrehozására fogják használni, míg kevesebb kihívást jelentő feltételek fennállása esetén, alacsonyabb mágneses térerősség generálásához az ólommentes technológia használható. Az alacsonyabb térerősségeknek a mentesség hatálya alóli kizárása nem tekinthető arányos intézkedésnek, mivel potenciálisan korlátozná az innovációt az ólommal dópolt BSCCO (például a kisebb eszközök), valamint az alacsonyabb térerősségek generálásához használható, gazdaságilag kedvezőbb alternatívák tekintetében.

               3.A FELHATALMAZÁSON ALAPULÓ JOGI AKTUS JOGI ELEMEI

               Az értékelés eredményei azt mutatják, hogy a mentesség megadása – a 2011/65/EU irányelv 5. cikkének megfelelően – nem gyengítené a REACH-rendelet által a környezet és az egészség tekintetében biztosított védelmet.

               Teljesül az 5. cikk (1) bekezdésének a) pontjában az érintett anyagokra és alkatrészekre vonatkozóan meghatározott releváns kritériumok egyike, nevezetesen hogy „kivonásuk vagy helyettesítésük a tervezés módosításával olyan anyagok vagy alkatrészek használatával, amelyekhez nem szükségesek a II. mellékletben felsorolt anyagok, műszakilag vagy tudományosan nem kivitelezhető”.

               Ezért a mentességet meg kell adni, és meg kell határozni lejáratának időpontját.

               A javasolt jogi aktus mentességet biztosít a 2011/65/EU irányelv II. mellékletében meghatározott anyagokra előírt korlátozások alól az ólomnak a BSCOO szupravezető kábelekben és huzalokban, valamint a kapcsolódó elektromos csatlakozásokban való használata tekintetében; a mentességet fel kell venni az említett irányelv IV. mellékletébe.

               Mivel nincs kilátás arra, hogy a közeljövőben megbízható helyettesítő anyag válik elérhetővé, helyénvaló a mentességet 2027. június 30-ig megadni. A megadott érvényességi időtartam várhatóan nem gyakorol kedvezőtlen hatást az innovációra.

               A jogi aktus a 2011/65/EU irányelvben előírt és az irányelv 5. cikke (1) bekezdése a) pontjában foglalt vonatkozó követelményeknek megfelelő, felhatalmazáson alapuló irányelv.

               A felhatalmazáson alapuló irányelv célja az, hogy hozzájáruljon az emberi egészség és a környezet védeleméhez, továbbá harmonizálja az elektromos és elektronikus berendezések területén az egységes piac működésének biztosítására vonatkozó rendelkezéseket azáltal, hogy adott alkalmazásokban engedélyezi egyes, egyébként tiltott anyagok felhasználását az RoHS-irányelv rendelkezéseivel összhangban, valamint az abban meghatározott, az irányelv III. és IV. mellékletének a tudományos és műszaki fejlődéshez történő hozzáigazítását szolgáló eljárásnak megfelelően.

               A felhatalmazáson alapuló irányelv nincs hatással az uniós költségvetésre.

               A BIZOTTSÁG (EU) .../... FELHATALMAZÁSON ALAPULÓ IRÁNYELVE

               (2022.5.12.)

               a 2011/65/EU európai parlamenti és tanácsi irányelv IV. mellékletének a tudományos és műszaki fejlődéshez történő hozzáigazítás céljából, az ólom bizmut-stroncium-kalcium-réz-oxid szupravezető kábelekben és huzalokban, valamint ezek elektromos csatlakozásaiban való használatára vonatkozó mentesség tekintetében történő módosításáról

               (EGT-vonatkozású szöveg)

               AZ EURÓPAI BIZOTTSÁG,

               tekintettel az Európai Unió működéséről szóló szerződésre,

               tekintettel az egyes veszélyes anyagok elektromos és elektronikus berendezésekben való alkalmazásának korlátozásáról szóló, 2011. június 8-i 2011/65/EU európai parlamenti és tanácsi irányelvre
                  7
                és különösen annak 5. cikke (1) bekezdésének a) pontjára,

               mivel:

               (1)A 2011/65/EU irányelv előírja a tagállamok számára annak biztosítását, hogy a forgalomba hozott elektromos és elektronikus berendezések ne tartalmazzák az irányelv II. mellékletében felsorolt veszélyes anyagokat. Ez a korlátozás nem vonatkozik egyes olyan, mentességben részesülő alkalmazásokra, amelyek kifejezetten orvostechnikai eszközökhöz, valamint felügyeleti és vezérlő eszközökhöz kapcsolódnak, és amelyeket az említett irányelv IV. melléklete sorol fel.

               (2)A 2011/65/EU irányelv hatálya alá tartozó elektromos és elektronikus berendezések kategóriáit az említett irányelv I. melléklete sorolja fel.

               (3)Az ólom a 2011/65/EU irányelv II. mellékletében szereplő korlátozott anyag.

               (4)2019. március 25-én a 2011/65/EU irányelv 5. cikke (3) bekezdésének megfelelően kérelem érkezett a Bizottsághoz egy, az ólomnak a kábelekben és huzalokban alkalmazandó bizmut-stroncium-kalcium-réz-oxid szupravezetőben, valamint más elektromos és elektronikus berendezések alkatrészeihez kapcsolódó elektromos csatlakozásokban való használatára vonatkozó mentességnek (a továbbiakban: a kérelmezett mentesség) a szóban forgó irányelv IV. mellékletébe való felvétele iránt. Az ólommal dópolt BSCCO orvostechnikai eszközök, valamint felügyeleti és vezérlő eszközök mágneses áramköreinek létrehozására használható.

               (5)A kért mentesség értékelése keretében a Bizottság a 2011/65/EU irányelv 5. cikkének (7) bekezdésével összhangban konzultált az érdekelt felekkel. A konzultációk során beérkezett megjegyzéseket nyilvánosan hozzáférhetővé tette egy erre a célra létrehozott honlapon.

               (6)A szupravezető huzalok és kábelek más elektromos és elektronikus berendezések alkatrészeihez való csatlakoztatására ólomtartalmú forraszanyagok használatosak. Jelenleg nem áll rendelkezésre olyan ólommentes alternatíva a piacon, amely megfelelő szintű megbízhatóságot biztosítana azon alkalmazások tekintetében, amelyek esetében fontos bizonyos jellemzők – például az alakíthatóság és az alacsony hőmérsékleten mérhető alacsony elektromos ellenállás – megléte.

               (7)A kérelmezett mentesség értékelése, amely magában foglalta egy műszaki és tudományos értékelő vizsgálat
                  8
                elvégzését is, ahhoz a megállapításhoz vezetett, hogy az ólom BSCCO-hoz való hozzáadása olyan műszaki és funkcionális előnyökkel jár, amelyek ólom használata nélkül nem érhetők el. A szóban forgó műszaki és funkcionális előnyök révén nagyobb felbontású képek állnak rendelkezésre az orvosi diagnosztikában, illetve a kutatások és az innovációk terén, és megbízhatóbbá tehető a releváns alkalmazások működése. Az ólom BSCCO-hoz való hozzáadásával hatékonyabb és megbízhatóbb berendezések állíthatók elő, ami az egészségügyi ellátás és az innováció szempontjából egyaránt előnyös.

               (8) Jelenleg nem oldható meg a szupravezető anyagokban és a kapcsolódó forraszanyagokban használt ólom helyettesítése vagy más módon történő kivonása a műszaki teljesítmény azonos szinten való fenntartása mellett, és nincs kilátás arra, hogy ez a helyzet a belátható jövőben megváltozna. A kért mentesség összhangban van az 1907/2006/EK európai parlamenti és tanácsi rendelettel
                  9
               , és nem gyengíti a környezet és az egészség tekintetében a rendelet által biztosított védelmet.

               (9)Ezért helyénvaló megadni a kért mentességet.

               (10)Az ólommal dópolt BSCOO-anyag műszaki előnyei elősegíthetik a fejlődést és az innovációt az orvosi diagnosztikában és a kutatásban. A mentesség időtartama valószínűleg nem gyakorol kedvezőtlen hatást az innovációra. Következésképpen a mentességet a 2011/65/EU irányelv 5. cikke (2) bekezdésének első albekezdésével összhangban helyénvaló hosszabb érvényességi időtartamra megadni.

               (11)A 2011/65/EU irányelvet ezért ennek megfelelően módosítani kell,

               ELFOGADTA EZT AZ IRÁNYELVET:

               1. cikk

               A 2011/65/EU irányelv IV. melléklete ezen irányelv mellékletének megfelelően módosul.

               2. cikk

               (1)A tagállamok legkésőbb [Kiadóhivatal: kérjük, illesszék be a dátumot: az ezen irányelv hatálybalépését követő 5. hónap utolsó napja]-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét haladéktalanul közlik a Bizottsággal.

               A tagállamok a szóban forgó rendelkezéseket [Kiadóhivatal: kérjük, illesszék be a dátumot: az ezen irányelv hatálybalépését követő 5. hónap utolsó napja + 1 nap]-tól/-től alkalmazzák.

               Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

               (2)A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.

               3. cikk

               Ez az irányelv az Európai Unió Hivatalos Lapjában való kihirdetését követő huszadik napon lép hatályba.

               4. cikk

               Ennek az irányelvnek a tagállamok a címzettjei.

               Kelt Brüsszelben, -án/-én. 2022.5.12.

                     a Bizottság részéről

                     elnök
                     Ursula VON DER LEYEN

                     (1)

                        HL L 174., 2011.7.1., 88. o.

                     (2)

                        Az Európai Parlament és a Tanács 1907/2006/EK rendelete (2006. december 18.) a vegyi anyagok regisztrálásáról, értékeléséről, engedélyezéséről és korlátozásáról (REACH) és az Európai Vegyianyag-ügynökség létrehozásáról (HL L 396., 2006.12.30., 1. o.).

                     (3)

                        A mentességek jegyzéke a következő internetcímen érhető el:
                  http://ec.europa.eu/environment/waste/rohs_eee/adaptation_en.htm
                  .

                     (4)

                        A vizsgálat nyomán készült zárójelentés a következő címen érhető el:
                  https://op.europa.eu/hu/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383
                  .

                     (5)

                        A konzultációra a 2019. december 3. és 2020. január 27. közötti időszakban került sor (
                  https://rohs.exemptions.oeko.info/
                  ).

                     (6)

                        A szükséges adminisztratív lépések listája megtalálható a
                  Bizottság honlapján
                  . Az eljárás aktuális állása minden egyes felhatalmazáson alapuló jogiaktus-tervezet esetében megtekinthető a felhatalmazáson alapuló jogi aktusok intézményközi nyilvántartásában a következő címen:
                  https://webgate.ec.europa.eu/regdel/#/home?lang=hu
                  .

                     (7)

                        HL L 174., 2011.7.1., 88. o.

                     (8)

                  Study to assess seven exemption requests relating to Annex III and IV to Directive 2011/65/EU
                   (Átfogó vizsgálat hét, a 2011/65/EU irányelv III. és IV. mellékletéhez kapcsolódó, mentesség iránti kérelem értékeléséről)

                     (9)

                        Az Európai Parlament és a Tanács 1907/2006/EK rendelete (2006. december 18.) a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről (HL L 396., 2006.12.30., 1. o.).

    ---documentbreak---

               MELLÉKLET

               A 2011/65/EU irányelv IV. melléklete a következő bejegyzéssel egészül ki:

                        „48.

                        Bizmut-stroncium-kalcium-réz-oxid (BSCCO) szupravezető kábelekben és huzalokban lévő és az ilyen huzalok elektromos csatlakozásaiban található ólom.

                        2027. június 30-án lejár.”


title: A BIZOTTSÁG (EU) .../... FELHATALMAZÁSON ALAPULÓ IRÁNYELVE a 2011/65/EU európai parlamenti és tanácsi irányelv IV. mellékletének a tudományos és műszaki fejlődéshez történő hozzáigazítás céljából, az ólom egyes mágneses rezonanciás képalkotó eszközökben való használatára vonatkozó mentesség tekintetében történő módosításáról

text:
               INDOKOLÁS

               1.A FELHATALMAZÁSON ALAPULÓ JOGI AKTUS HÁTTERE

               Ez a felhatalmazáson alapuló bizottsági irányelv a műszaki és tudományos fejlődéshez való hozzáigazítás céljából egy, ólmot tartalmazó meghatározott alkalmazásokra vonatkozó mentesség tekintetében módosítja az egyes veszélyes anyagok elektromos és elektronikus berendezésekben való alkalmazásának korlátozásáról szóló 2011/65/EU európai parlamenti és tanácsi irányelv
                  1
                (a továbbiakban: az RoHS-irányelv) IV. mellékletét.

               Az RoHS-irányelv 4. cikke egyes veszélyes anyagok elektromos és elektronikus berendezésekben való alkalmazásának korlátozásáról rendelkezik. A korlátozás jelenleg a következő tíz, az irányelv II. mellékletében felsorolt anyagra terjed ki: ólom, higany, kadmium, hat vegyértékű króm, polibrómozott bifenilek (PBB), polibrómozott difenil-éterek (PBDE), bisz(2-etilhexil)-ftalát (DEHP), benzil-butil-ftalát (BBP), dibutil-ftalát (DBP) és diizobutil-ftalát (DIBP).

               Az RoHS-irányelv III. és IV. melléklete ismerteti az elektromos és elektronikus berendezések azon anyagait és alkatrészeit, amelyek bizonyos alkalmazásokban mentességet élveznek a szóban forgó irányelv 4. cikkének (1) bekezdésében az anyagokra vonatkozóan előírt korlátozások alól. Az 5. cikk rendelkezik a III. és a IV. mellékletnek a tudományos és műszaki fejlődéshez való hozzáigazításáról (a mentességek megadása, megújítása, illetve visszavonása tekintetében). Az 5. cikk (1) bekezdésének a) pontja értelmében a III. és a IV. mellékletbe csak akkor vehetők fel további mentességek, ha ez nem gyengíti az 1907/2006/EK rendelet (REACH)
                  2
                által a környezet és az egészség tekintetében biztosított védelmet, és ha az alábbi feltételek bármelyike teljesül:

               –tudományos szempontból vagy műszakilag nem kivitelezhető az anyagok kivonása vagy helyettesítése a tervezés módosításával, illetve olyan anyagok vagy alkatrészek használatával, amelyekhez nem szükségesek a II. mellékletben felsorolt anyagok;

               –nincs biztosítva a helyettesítő anyagok megbízhatósága;

               –a helyettesítés által okozott összes káros környezeti, egészségügyi és a fogyasztók biztonságát érintő hatás várhatóan meghaladja az így elérhető környezeti, egészségügyi és a fogyasztók biztonságát érintő előnyöket.

               A mentességekre és azok időtartamára vonatkozó döntések meghozatalánál figyelembe kell venni a helyettesítő anyagok rendelkezésre állását és a helyettesítés társadalmi‑gazdasági hatását. A mentességek időtartamára vonatkozó döntések meghozatala során szem előtt kell tartani az innovációra gyakorolt minden lehetséges hatást. A mentesség átfogó hatását adott esetben életciklus-szemléletet alkalmazva kell vizsgálni.

               Az RoHS-irányelv 5. cikkének (1) bekezdése szerint a Bizottság az irányelv 20. cikkével összhangban, felhatalmazáson alapuló egyedi jogi aktusok útján rendelkezik az adott alkalmazású elektromos és elektronikus berendezések anyagainak és alkatrészeinek a III. és a IV. mellékletben található jegyzékekbe történő felvételéről. Az 5. cikk (3) bekezdése és az V. melléklet állapítja meg a mentességre vonatkozó kérelmek benyújtási eljárását.

               2.AZ AKTUS ELFOGADÁSÁT MEGELŐZŐ KONZULTÁCIÓK

               A Bizottsághoz számos, a RoHS-irányelv 5. cikkének (3) bekezdésével és V. mellékletével összhangban benyújtott, mentesség megadására vagy megújítására vonatkozó kérelem érkezik a gazdasági szereplőktől
                  3
               .

               A 27. mentességgel a 2014/7/EU felhatalmazáson alapuló bizottsági irányelv
                  4
                egészítette ki az RoHS-irányelv IV. mellékletét. E mentesség lejáratának napja 2020. június 30. volt. A mentesség az ólomnak bizonyos orvostechnikai eszközök által létrehozott mágneses mezőben alkalmazott meghatározott alkatrészekben való használatára vonatkozik. 2018. december 12-én – azaz az RoHS-irányelv 5. cikkének (5) bekezdésében a megújítás tekintetében előírt határidőn belül – a Bizottsághoz kérelem érkezett a szóban forgó mentesség hatályának és időtartamának meghosszabbítása iránt. A mentesség két alkalmazási területre (az a) és a b) pontban foglalt területre) terjedt ki. A kérelmező a IV. mellékletben szereplő 27. mentesség részecsketerápiához alkalmazott meghatározott mágnesekre vonatkozó b) pontjának meghosszabbítását nem kérte.

               2019 augusztusában a Bizottság átfogó vizsgálatot
                  5
                indított az előírt műszaki és tudományos értékelés elvégzése céljából. A vizsgálat, amelynek részét képezte egy nyolchetes nyilvános konzultáció is, 2020 júliusában zárult le. A konzultációra vonatkozó információk felkerültek a projekt weboldalára
                  6
               , noha a konzultáció során nem érkeztek visszajelzések.

               2021. február 23-án a Bizottság konzultált az RoHS-irányelv szerinti felhatalmazáson alapuló jogi aktusokkal foglalkozó tagállami szakértői csoporttal. Megtett minden, az 5. cikk (3)–(7) bekezdése szerinti kötelező eljárási lépést
                  7
                az anyagokra vonatkozó korlátozás alóli mentességekkel kapcsolatban, és az összes ezirányú tevékenységről tájékoztatta a Tanácsot és az Európai Parlamentet.

               A műszaki és tudományos értékelésről készült jelentés a következőket emelte ki:

               ·A diagnosztikai célokat szolgáló mágneses rezonanciás képalkotó (MRI-) eszközökhöz szükséges, nem mágneses alkatrészek előállításához használt forraszanyagok, védőbevonatok, továbbá villamos vezetékek csatlakozásai, árnyékolók és zárt csatlakozók ólmot tartalmaznak.

               ·Az új fejlesztésű MRI-eszközök és ezek alkatrészei esetében az ólom helyettesítése és kivonása tudományosan és műszakilag kivitelezhető.

               ·A régi típusú MRI-eszközök csupán korlátozott mértékben kompatibilisek az új eszközök ólommentes alkatrészeivel. Egyes MRI-eszközökben az új fejlesztésű ólommentes alkatrészek nem használhatóak. Más, régebben kifejlesztett MRI-eszközök esetében összetett újratervezésre lesz szükség, amelynek során a korlátozott gyártói kapacitás fókusza az új, jobb diagnosztikai teljesítményű, ólommentes orvostechnikai eszközök kifejlesztéséről a meglévő termékekben használt ólom helyettesítésére helyeződik át.

               ·A régi típusú MRI-eszközök azon MRI-berendezései iránti igény megfelelő kielégítése érdekében, amelyek a mentességi időszak lejárta előtt már nem tervezhetők újra vagy nem helyettesíthetők, továbbra is szükség van a régi, ólomtartalmú MRI-berendezések használatára.

               ·Az ólommentes MRI-berendezésekre való átállás különböző ütemben halad az integrált tekercsekkel felszerelt, illetve a nem integrált MRI-tekercsekkel felszerelt MRI-eszközök esetében.

               ·Az új fejlesztésű, ólommentes, nem integrált MRI-tekercsek megfelelő választékban állnak az egészségügyi létesítmények rendelkezésére. Az integrált tekercsekkel felszerelt MRI-eszközök és a rájuk vonatkozó jóváhagyási eljárás bonyolultsága miatt az ilyen eszközök esetében több időt igényel az ólmot nem tartalmazó MRI-eszközökre való átállás.

               ·A mentesség megtagadása az érintett MRI-eszközök idő előtti leselejtezéséhez vezethet a kompatibilis alkatrészek vagy az újratervezési lehetőségek hiánya miatt. Akár ellátási hiány is jelentkezhet az MRI-berendezések tekintetében, ami azzal a következménnyel járhat, hogy a betegek rosszabb egészségügyi ellátásban részesülnek.

               Az új fejlesztésű, nem integrált MRI-tekercsek vonatkozásában nincs szükség mentességre, az integrált tekercseket tartalmazó MRI-berendezések esetében pedig 2024. június 30-tól nem lesz szükség a mentesítésre, így ezek az alkalmazások a mentesség új szövegében kizárásra kerülnek. A megkülönböztetést az adott modellre vonatkozó megfelelőségi nyilatkozat fogja tartalmazni, amelyet az RoHS-irányelv 7. cikkének c) pontjával és 13. cikkével összhangban a termék forgalomba hozatala előtt ki kell állítani.

               3.A FELHATALMAZÁSON ALAPULÓ JOGI AKTUS JOGI ELEMEI

               Az értékelés eredményei azt mutatják, hogy a kérelmezett mentesség – a 2011/65/EU irányelv 5. cikkének megfelelően – nem gyengítené a REACH-rendelet által a környezet és az egészség tekintetében biztosított védelmet.

               A Bizottság az értékelésének alátámasztására folytatott vizsgálat és konzultációk alapján arra a következtetésre jutott, hogy a mentesség megújítása indokolt, mivel a mentesség iránti kérelem megfelel az 5. cikk (1) bekezdésének a) pontjában meghatározott kritériumok legalább egyikének, nevezetesen a következőnek: „a helyettesítés által okozott összes káros környezeti, egészségügyi és fogyasztók biztonságát érintő hatás várhatóan meghaladja az így elért összes környezeti, egészségügyi és fogyasztók biztonságát érintő előnyt”.

               A felhatalmazáson alapuló irányelv részben megújítja a 2011/65/EU irányelv IV. mellékletében szereplő 27. mentességet az ólomnak a mágneses rezonanciás képalkotó (MRI-) eszközökben alkalmazott forraszanyagokban, villamos és elektronikus alkatrészek és nyomtatott áramköri lapok védőbevonatában, továbbá villamos vezetékek csatlakozásaiban, árnyékolókban és zárt csatlakozókban való használata tekintetében. A 27. mentesség a) és b) pontjának jelenlegi szövege nem változik, és az érdekelt felek számára biztosítandó egyértelműség érdekében továbbra is szerepelni fog a felsorolásban. A szöveg új c) és d) ponttal egészül ki, amelyek tartalma a ténylegesen szükséges alkalmazásokra korlátozódik.

               E mentesség lejárati idejének meghatározására az 5. cikk (2) bekezdésének első albekezdésével összhangban került sor. Amint azt az értékelés megállapította, a helyettesítő anyagok kifejlesztése terén fennálló helyzet indokolja a mentesség megújítását a nem integrált MRI-tekercsek és az integrált tekercseket tartalmazó MRI-eszközök vonatkozásában, ugyanakkor az utóbbiak helyettesítése korábban megvalósulhat. A mentesség érvényességi időtartama várhatóan nem gyakorol kedvezőtlen hatást az innovációra.

               A jogi aktus a 2011/65/EU irányelvben előírt és az irányelv 5. cikke (1) bekezdése a) pontjában foglalt vonatkozó követelményeknek megfelelő, felhatalmazáson alapuló irányelv.

               A felhatalmazáson alapuló irányelv célja az, hogy hozzájáruljon az emberi egészség és a környezet védeleméhez, továbbá harmonizálja az elektromos és elektronikus berendezések területén az egységes piac működésének biztosítására vonatkozó rendelkezéseket azáltal, hogy adott alkalmazásokban engedélyezi egyes, egyébként tiltott anyagok felhasználását az RoHS-irányelv rendelkezéseivel összhangban, valamint az abban meghatározott, az irányelv III. és IV. mellékletének a tudományos és műszaki fejlődéshez történő hozzáigazítását szolgáló eljárásnak megfelelően.

               A felhatalmazáson alapuló irányelv nincs hatással az uniós költségvetésre.

               A BIZOTTSÁG (EU) .../... FELHATALMAZÁSON ALAPULÓ IRÁNYELVE

               (2022.5.12.)

               a 2011/65/EU európai parlamenti és tanácsi irányelv IV. mellékletének a tudományos és műszaki fejlődéshez történő hozzáigazítás céljából, az ólom egyes mágneses rezonanciás képalkotó eszközökben való használatára vonatkozó mentesség tekintetében történő módosításáról

               (EGT-vonatkozású szöveg)

               AZ EURÓPAI BIZOTTSÁG,

               tekintettel az Európai Unió működéséről szóló szerződésre,

               tekintettel az egyes veszélyes anyagok elektromos és elektronikus berendezésekben való alkalmazásának korlátozásáról szóló, 2011. június 8-i 2011/65/EU európai parlamenti és tanácsi irányelvre
                  8
                és különösen annak 5. cikke (1) bekezdésének a) pontjára,

               mivel:

               (1)A 2011/65/EU irányelv előírja a tagállamok számára annak biztosítását, hogy a forgalomba hozott elektromos és elektronikus berendezések ne tartalmazzák az irányelv II. mellékletében felsorolt veszélyes anyagokat. Ez a korlátozás nem vonatkozik egyes olyan, mentességben részesülő alkalmazásokra, amelyek kifejezetten orvostechnikai eszközökhöz, valamint felügyeleti és vezérlő eszközökhöz kapcsolódnak, és amelyeket az említett irányelv IV. melléklete sorol fel.

               (2)A 2011/65/EU irányelv hatálya alá tartozó elektromos és elektronikus berendezések kategóriáit az említett irányelv I. melléklete sorolja fel.

               (3)Az ólom a 2011/65/EU irányelv II. mellékletében szereplő korlátozott anyag.

               (4)A 2014/7/EU felhatalmazáson alapuló irányelvvel
                  9
                a Bizottság mentességet adott az ólom egyes orvosi mágneses rezonanciás képalkotó (MRI-) berendezésekben alkalmazott forraszanyagokban, villamos és elektronikus alkatrészek és nyomtatott áramköri lapok védőbevonatában, villamos vezetékek csatlakozásaiban, árnyékolókban és zárt csatlakozókban való használata tekintetében (a továbbiakban: a mentesség), azáltal, hogy felvette a szóban forgó alkalmazásokat a 2011/65/EU irányelv IV. mellékletébe. A mentesség eredetileg 2020. június 30-án járt volna le.

               (5)2018. december 12-én – azaz a 2011/65/EU irányelv 5. cikkének (5) bekezdésében előírt határidőn belül – a Bizottsághoz kérelem érkezett a mentesség megújítása iránt (a továbbiakban: a megújítási kérelem). Az említett rendelkezésnek megfelelően a mentesség mindaddig érvényben marad, amíg a megújítási kérelemről határozatot nem fogadnak el.

               (6)A megújítási kérelem értékelése keretében a Bizottság a 2011/65/EU irányelv 5. cikkének (7) bekezdésével összhangban konzultált az érdekelt felekkel. A konzultációk során beérkezett megjegyzéseket nyilvánosan hozzáférhetővé tette egy erre a célra létrehozott honlapon.

               (7)A megújítási kérelem értékelése, amely magában foglalt egy műszaki és tudományos értékelő vizsgálatot
                  10
                is, ahhoz a megállapításhoz vezetett, hogy a régi típusú MRI-eszközök nem működőképesek ólomtartalmú MRI-alkatrészek nélkül, és csak korlátozott mértékben kompatibilisek az új, ólommentes MRI-alkatrészekkel. Az értékelés azt is megállapította, hogy a nem integrált MRI-tekercsek esetében már léteznek olyan modellek, amelyek ólommentesek. Ami azonban az integrált tekercsekkel felszerelt MRI-eszközöket illeti, az ólommentes megoldások kidolgozására irányuló műszaki fejlesztéshez és a kapcsolódó jóváhagyási eljárás lefolytatásához több időre van szükség.

               (8)Indokolt úgy rendelkezni, hogy a mentesség hatálya meghatározott időpontoktól kezdődően ne terjedjen ki az ólomnak az új fejlesztésű nem integrált MRI-tekercsekben és a hamarosan elérhetővé váló, integrált tekerccsel felszerelt ólommentes MRI-eszközökben való használatára.

               (9)A megújítási kérelem elutasítása – kompatibilis alkatrészek vagy újratervezési lehetőségek hiányában – az érintett MRI-eszközök idő előtti leselejtezéséhez vezethet. Ez ellátási hiányt idézhet elő az MRI-berendezések tekintetében, ami pedig kedvezőtlenül befolyásolhatja a betegek számára biztosított egészségügyi ellátást.

               (10)A helyettesítés által okozott összes káros környezeti, egészségügyi és a fogyasztók biztonságát érintő hatás várhatóan meghaladja a helyettesítés révén elérhető környezeti, egészségügyi és a fogyasztók biztonságát érintő előnyöket. A mentesség összhangban van az 1907/2006/EK európai parlamenti és tanácsi rendelettel
                  11
               , és ennélfogva nem gyengíti a környezet és az egészség tekintetében a rendelet által biztosított védelmet.

               (11)Ezért indokolt engedélyezni a mentesség megújítását.

               (12)Annak érdekében, hogy biztosítani lehessen kompatibilis MRI-berendezések rendelkezésre állását az egészségügyi szolgáltatások számára, valamint hogy elegendő idő álljon rendelkezésre az ólommentes alternatívák kifejlesztéséhez, a felülvizsgált hatályú mentesség megújítását a 2011/65/EU irányelv 5. cikke (2) bekezdésének első albekezdésével összhangban helyénvaló a maximális 7 éves, azaz 2027. június 30-ig tartó időtartamra engedélyezni. A megbízható helyettesítő anyagok felkutatására irányuló folyamatos erőfeszítések eredményeire tekintettel a mentesség időtartama valószínűleg nem gyakorol kedvezőtlen hatást az innovációra.

               (13)A 2011/65/EU irányelvet ezért ennek megfelelően módosítani kell,

               ELFOGADTA EZT AZ IRÁNYELVET:

               1. cikk

               A 2011/65/EU irányelv IV. melléklete ezen irányelv mellékletének megfelelően módosul.

               2. cikk

               (1)A tagállamok legkésőbb [Kiadóhivatal: kérjük, illesszék be a dátumot: az ezen irányelv hatálybalépését követő 5. hónap utolsó napja]-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét haladéktalanul közlik a Bizottsággal.

               A tagállamok a szóban forgó rendelkezéseket [Kiadóhivatal: kérjük, illesszék be a dátumot: az ezen irányelv hatálybalépését követő 5. hónap utolsó napja + 1 nap]-tól/-től alkalmazzák.

               Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

               (2)A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.

               3. cikk

               Ez az irányelv az Európai Unió Hivatalos Lapjában való kihirdetését követő huszadik napon lép hatályba.

               4. cikk

               Ennek az irányelvnek a tagállamok a címzettjei.

               Kelt Brüsszelben, -án/-én. 2022.5.12.

                     a Bizottság részéről

                     elnök
                     Ursula VON DER LEYEN

                     (1)

                        HL L 174., 2011.7.1., 88. o.

                     (2)

                        Az Európai Parlament és a Tanács 1907/2006/EK rendelete (2006. december 18.) a vegyi anyagok regisztrálásáról, értékeléséről, engedélyezéséről és korlátozásáról (REACH) és az Európai Vegyianyag-ügynökség létrehozásáról (HL L 396., 2006.12.30., 1. o.).

                     (3)

                        A mentességek jegyzéke a következő internetcímen érhető el:
                  http://ec.europa.eu/environment/waste/rohs_eee/adaptation_en.htm
                  .

                     (4)

                        HL L 4., 2014.1.9., 57. o.

                     (5)

                        A (18. csomag keretében végzett) vizsgálat nyomán készült zárójelentés a következő címen érhető el:
                  https://op.europa.eu/hu/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                     (6)

                        A konzultációra a 2019. december 3. és 2020. január 27. közötti időszakban került sor (
                  https://rohs.exemptions.oeko.info/
                  ).

                     (7)

                        A szükséges adminisztratív lépések listája megtalálható a
                  Bizottság honlapján
                  . Az eljárás aktuális állása minden egyes felhatalmazáson alapuló jogiaktus-tervezet esetében megtekinthető a felhatalmazáson alapuló jogi aktusok intézményközi nyilvántartásában a következő címen:
                  https://webgate.ec.europa.eu/regdel/#/home?lang=hu
                  .

                     (8)

                        HL L 174., 2011.7.1., 88. o.

                     (9)

                        A Bizottság 2014/7/EU felhatalmazáson alapuló irányelve (2013. október 18.) a 2011/65/EU európai parlamenti és tanácsi irányelv IV. mellékletének az a) a mágneses rezonanciás orvosi képalkotó berendezésekben található mágnes izocentrumát körülvevő legfeljebb 1 m sugarú mágneses mezőben – beleértve az e mezőn belüli használatra tervezett betegmonitorokat is –, vagy pedig b) a részecsketerápiához alkalmazott ciklotronmágnesek, sugártovábbító mágnesek és sugárirány-ellenőrző mágnesek külső felületétől számított 1 m távolságon belül található mágneses mezőben alkalmazott forraszanyagokban, valamint nyomtatott áramköri lapok és villamos és elektronikus alkatrészek védőbevonatában, továbbá villamos vezetékek csatlakozásaiban, árnyékolókban és zárt csatlakozókban lévő ólom mentesítése tekintetében, a műszaki fejlődéshez történő hozzáigazítás céljából történő módosításáról (HL L 4., 2014.1.9., 57. o.).

                     (10)

                  Study to assess seven exemption requests relating to Annex III and IV to Directive 2011/65/EU
                   (Pack 18)
                   (Átfogó vizsgálat hét, a 2011/65/EU irányelv III. és IV. mellékletéhez kapcsolódó, mentesség iránti kérelem értékeléséről – 18. csomag).

                     (11)

                        Az Európai Parlament és a Tanács 1907/2006/EK rendelete (2006. december 18.) a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről (HL L 396., 2006.12.30., 1. o.).

    ---documentbreak---

               MELLÉKLET

               A 2011/65/EU irányelv IV. mellékletében a 27. bejegyzés a következő c) és d) ponttal egészül ki:

                        „c) olyan nem integrált MRI-tekercsekben alkalmaznak, amelyek esetében az adott modellre vonatkozó megfelelőségi nyilatkozatot első alkalommal [Kiadóhivatal: kérjük, illesszék be a dátumot: a felhatalmazáson alapuló irányelv Hivatalos Lapban való kihirdetésének időpontja + 1 nap] állították ki, vagy

                        d) olyan integrált tekercseket tartalmazó MRI-eszközökben alkalmaznak, amelyek a mágneses rezonanciás orvosi képalkotó berendezésekben található mágnes izocentrumát körülvevő legfeljebb 1 m sugarú mágneses mezőben használatosak, és amelyek esetében a megfelelőségi nyilatkozatot első alkalommal 2024. június 30. előtt állították ki.

                        2027. június 30-án lejár.”